Cꞌo cꞌa jun achi José rubiꞌ aj Arimatea,
arjaꞌ jun discípulo rxin ja Jesús,
be ruqꞌuin ja Pilato chi nercꞌutuj tre ja cuerpo rxin ja Jesús.
Pro xa pan awatali tok be como arjaꞌ nxbej riꞌ chiquewach ja rach tak aj Israel.
Ja cꞌa tok xekaji ruqꞌuin ja Pilato yaꞌ lugar tre rmal chi nucꞌamel ja cuerpo in queriꞌ xuban xucꞌamel.
In xekaji ja Nicodemo chakajaꞌ,
jariꞌ mismo Nicodemo ja xuban jutij be ruqꞌuin ja Jesús chakꞌaꞌ xerkꞌijlaꞌ.
Arjaꞌ cꞌo la jun quintal akꞌom rcꞌamonto congana quiꞌ rxulaꞌ,
caꞌiꞌ rwach ja rakꞌom,
juleꞌ mirra neꞌxi,
in juleꞌ chic áloes neꞌxi.
Ja Nicodemo rachbil ja José ejeꞌeꞌ quecꞌam ja cuerpo rxin ja Jesús,
quecoj ja rakꞌom trij juleꞌ tziak in quebar ja cuerpo rxin ja Jesús chipan.
Niquirwariꞌ ja quicostumbre ja raj Israel tok cꞌo jun mukuninem nbani.
Ja bar rip wiꞌ ja Jesús chwach cruz triꞌ cꞌo wiꞌ jun lugar cꞌo juleꞌ tijcoꞌm ticon chwach.
Cꞌo jun jul xin camnak chipan ja lugar.
Ja jul jariꞌ cꞌoton chwach jun portales pro cꞌa rcꞌotic wiꞌ,
ni mta wiꞌ jutij cojon ta jun camnak chipan.
Como xa nakaj cꞌo pon wiꞌ ja jul rmalcꞌariꞌ tok queyaꞌ can ja cuerpo rxin ja Jesús chipan.
Queriꞌ queban como xa nnakajinto ja hora ja numajel wiꞌ ja nmakꞌij pascua.
Ja cꞌa xin domingo be ja María Magdalena ja bar mukun wiꞌ ja Jesús,
chanim be,
cꞌa kꞌekuꞌm na.
Ja cꞌa tok xekaji xutzꞌat ja nimlaj abaj ja tzꞌapben ruchiꞌ ja panteón,
junwiꞌ yaꞌon pon chi wiꞌ.
Cꞌamcꞌol ranim be ja bar ecꞌo wiꞌ ja Simón Pedro rachbil ja jun chic discípulo ja congana najoꞌx rmal ja Jesús.
Ja cꞌa tok xekaji quewaꞌ xbij chique riꞌ:
—Ja kajaw Jesús takaꞌan mchita chipan ja panteón,
cꞌamarel pro ba la quiyaꞌon chi wiꞌ,
neꞌ chique.
Ja cꞌa Pedro rachbil ja jun chic discípulo ejeꞌeꞌ xebe ja bar cꞌo wiꞌ ja panteón.
Cꞌamcꞌol canim xebe chi e caꞌiꞌ pro ja jun más na xutij rukꞌij chwach ja Pedro chewiꞌ tok arjaꞌ xekaji nabey ja bar cꞌo wiꞌ ja panteón.
Ja cꞌa tok xekaji luqueꞌ kaj,
cayoc chipan ja panteón,
xutzꞌatoc ja utzlaj tak tziak rxin ja camnak chi xa ruyon chic cꞌo can pro ma xoc ta chipan ja panteón.
Ja cꞌa Simón Pedro arjaꞌ cꞌa tran can na pro ja tok xekaji xoc chipan ja panteón.
Arjaꞌ xutzꞌat ja tziak rxin ja camnak chi xa ruyon chic cꞌo can.
In xutzꞌat chakajaꞌ ja tziak ja barben rpalaj ja camnak pro ma ruqꞌuin chi ta cꞌo wiꞌ ja juleꞌ chic tziak,
junwiꞌ cꞌo pon chi wiꞌ,
botol can ruyon.
Cꞌacꞌariꞌ xoc chipan ja panteón chakajaꞌ ja jun chic discípulo ja xekaji nabey in tok xutzꞌat ja tziak arjaꞌ xnimaj chi cꞌastajnak chic ja Jesús chiquicojol camnakiꞌ.
Como ejeꞌeꞌ nabey matichꞌobtaj cumal ja tzꞌibtal can chipan ja rtzobal Dios chi rjawaxic chi ncꞌastaj na ja Cristo chiquicojol ja camnakiꞌ.
Cꞌacꞌariꞌ xemeloji ja discípulo chi cochoch.
Ja cꞌa María arjaꞌ paꞌl can chuchiꞌ ja panteón,
rmajon okꞌej.
Kas cꞌa rmajon okꞌej ja tok luqueꞌ kaj,
cayoc chipan ja panteón.
Ecꞌo caꞌiꞌ ángel xerutzꞌatoc chipan.
Congana sak quitziak ja ángel,
jun tzꞌubuli ja bar qꞌuejeꞌ wiꞌ rwiꞌ ja Jesús in jun chic tzꞌubuli ja bar qꞌuejeꞌ wiꞌ rkan.
Quewaꞌ quibij tre ja María riꞌ:
—Ixok ¿nak tre tok natokꞌi?
xecheꞌ tre.
—Cꞌamarel ja Wajaw in ma wotak ta ba la xeya̱ꞌ chi wiꞌ,
neꞌe ja María chique.
Ja tok bitaji tzij rmal xuyaꞌ vuelta in xutzꞌat ja Jesús paꞌl chwach pro ma rotak ta chi Jesús.
Ja cꞌa Jesús xbij tre:
—Ixok ¿nak tre tok natokꞌi,
nak nacanoj?
neꞌ tre.
Ja xuchꞌob kaj ja María chi chajil tijcoꞌm ja ntzijon ruqꞌuin in quewaꞌ xbij tre riꞌ:
—Ja wi atat xatcꞌamoꞌel rxin tabij jutzꞌit chwe bar xayaꞌ wiꞌ,
anin nincꞌamoꞌel rxin,
neꞌ tre.
Cꞌacꞌariꞌ ja Jesús xbij tre:
—María,
neꞌ tre.
Ja cꞌa María be ruqꞌuin in quewaꞌ xbij tre riꞌ:
—Raboni,
neꞌ tre.
Jariꞌ tzij xbij tre,
pan hebreo xbij wiꞌ in tibij tzij Maestro.
Ja cꞌa Jesús xbij tre:
—Ma quinachap ta,
quinasokpij como majaꞌn quinjoteꞌe ruqꞌuin ja Nataꞌ.
Pro ja naban,
jat cuqꞌuin ja wachꞌalal,
jabij chique chi ninjoteꞌ na ruqꞌuin ja Nataꞌ.
Arjaꞌ Etataꞌ ixix chakajaꞌ.
Arjaꞌ Dios wxin anin in chakajaꞌ Dios ewxin ixix,
neꞌ tre.
Cꞌacꞌariꞌ be ja María Magdalena cuqꞌuin ja discípulo xerbij chique chi:
—Anin xintzꞌat rwach ja kajaw Jesús,
neꞌ chique,
in xbij chique chakajaꞌ nojel ja binel tre rmal ja Jesús.